A l'atenció dels membres del Consell Municipal de Convivència,
Defensa i Protecció dels Animals:

En nom de l'associació Gats de Gràcia, ens dirigim a vosaltres
amb entusiasme i compromís per presentar la nostra candidatura a
la Comissió permanent. Com a part activa de la nostra comunitat i
amant dels animals, considerem que aquesta oportunitat és
fonamental per contribuir al benestar dels animals de la ciutat
de Barcelona. Gats de Gràcia ja treballa amb diverses colònies
del programa de control de colònies felines de l'Ajuntament de
Barcelona.

A continuació, exposem les raons per les quals creiem que la
nostra participació en la comissió permanent seria valuosa:

1. Experiència: Durant més d’una dècada, Gats de
Gràcia ha treballat incansablement en la protecció i defensa dels
animals, en particular, en la gestió ética de les colònies
controlades de gats ferals, rescatant i cuidant els felins que
habitaven als carrers de manera descontrolada, aplicant el mètode
CER i també gestionant el gran volum d’abandonaments anuals.
Gràcies al treball de tots aquest anys i en col·laboració amb
altres associacions i les administracions públiques, Gats de
Gràcia va contribuir a que Barcelona fos una ciutat pionera en la
gestió de colònies felines dignificant la vida dels gats
comunitaris; i continuem amb molta energia per tirar endavant
tots els objectius que ens marquem any rere any com
associació. Alguns dels nostres voluntaris feia més de dues
dècades que treballaven amb diferents associacions abans de la
fundació de Gats de Gràcia, amb l'aportació d'experiència i
coneixement que això suposa.

2. Compromís: El nostre compromís amb la defensa i
protecció dels animals amb els que conviuen a la ciutat és ferm i
constant. Gràcies a l’equip de més de 100 voluntàries i
voluntaris que al llarg d’aquests anys han vetllat per tirar
endavant la missió de Gats de Gràcia en vers el benestar animal
del nostre entorn amb esforç i dedicació diària malgrat les
dificultats que ens trobem pel camí. El compromís de tot l’equip
fa que davant les possibles adversitats, agafem forces per
continuar aportant bones pràctiques des de la nostra expertesa
per aconseguir que Barcelona sigui una ciutat referent en la
protecció de tots els animals que habiten la nostra ciutat.

3. Educació i sensibilització: Des de Gats de
Gràcia estem compromeses a promoure l’educació i la
sensibilització a la nostra comunitat. Ens sembla fonamental fer
partícip a la ciutadania de Barcelona sobre la importància de
respectar els animals que conviuen amb nosaltres a la ciutat i la
tinença responsable d’animals; per aquest motiu, des de
l’associació promovem tallers educatius a les escoles, organitzem
activitats de sensibilització per a la ciutadania,etc.

4. Col·laboració interinstitucional: Creiem que la
col·laboració entre l’administració municipal, associacions sense
ànim de lucre, fundacions i altres tipus d’organitzacions i la
ciutadania és fonamental per aconseguir un canvi positiu en la
vida dels animals de la ciutat de Barcelona. En aquest sentit
estem disposades a col·laborar activament amb tots els actors
involucrats per treballar per un bé comú com hem anat fent fins
ara tant treballant de la mà de la OPAB com en aquest Consell.

5. Reptes: Des de Gats de Gràcia, volem col·laborar
en els grans reptes de futur que té per endavant la ciutat de
Barcelona en relació a la convivència, defensa i protecció dels
animals. Sabem que no és un camí fàcil degut a múltiples factors
que presenta una ciutat dinàmica com la de Barcelona. Tot i així,
ens sentim esperançades amb què la nova llei 7/2023 provocarà la
necessitat de donar impuls a projectes interessants en relació
als drets dels animals a la ciutat que creiem és vital que es
treballin de la mà de les associacions que portem anys lluitant
de manera contundent pel benestar animal.

Per finalitzar, tal i com hem posat de manifest, des de Gats de
Gràcia tenim molt d’interès en continuar la nostra participació
activa en la Comissió permanent per aportar tota la nostra visió
i experiència en un moment clau per a la defensa i protecció dels
animals de la nostra ciutat. Com hem mencionat anteriorment,
l’entrada en vigor de la nova llei 7/2023 portarà un canvi de
paradigma en el conjunt de la societat i ens encantaria poder
treballar de forma col·laborativa amb la resta d’entitats de la
Comissió per dibuixar una Barcelona Animalista compromesa amb la
protecció i benestar de tots els animals que conviuen a la
ciutat, és a dir, crear un model de ciutat respectuosa amb el seu
entorn natural i animal i situar a la ciutat com a referent
europeu on emmirallar-se en relació al benestar animal.

Agraïm l’oportunitat de presentar la nostra candidatura i ens
posem a la vostra disposició per ampliar qualsevol informació que
considereu rellevant.

Cordialment,

Yolanda van Amersfoort

Presidenta

Associació Gats de Gràcia,